A VII. KÁRPÁT-MEDENCEI KÉMIATÁBOR RÉSZTVEVŐINEK KÖSZÖNTÉSE
Tisztelt Előadók, Szervezők és Kollégák! Kedves Diákok!
Engedjék meg, hogy a Magyar Kémikusok Egyesülete Kémiatanári Szakosztályának elnökeként a távolból, de annál nagyobb tisztelettel és szeretettel köszöntsem az idei zentai tehetséggondozó kémiatábor résztvevőit! Mivel sajnos személyesen nem tudok ott lenni körükben, ezen a rövid üzeneten keresztül szeretnék néhány gondolatot megosztani a jelenlévőkkel.
Szórád Endre tanár úrral a 2011 nyarán, az ELTE-n tartott „Természettudomány tanítása korszerűen és vonzóan” című konferenciánkon ismerkedtem meg. Tanár úr ott is a kémia terén végzett tehetséggondozás e különleges és hatékony módjáról, az évente megrendezett táborokról beszélt. Hadd idézzek egy rövid részletet előadásának a konferencia kötetében megjelent kivonatából.
„…a kémia  a diákok szerint  a nehezebb tantárgyak közé tartozik, s a kémia, mint közismereti tantárgy tanítása jelenleg sajnos válságát éli. Éppen ezért rendkívül fontosak az ilyen táborok, ahol megszerettethető a diákokkal ez a sokrétű és szerteágazó tudományterület, és mindent meg kell tenni ennek az igen érdekes tantárgynak a népszerűsítéséért.”
Ez tehát röviden annak a hitnek a credója, amelyet Szórád tanár úr és a hozzá hasonló lelkesedésű és kitartású kollégák magukénak mondhatnak. Ez, és a diákok sikerei, szeretete segítik őket abban, hogy fáradhatatlanul dolgozzanak és szervezzenek, magyarázzanak és kísérletezzenek. A Facebooknak hála már egy jó ideje követni tudom a Szórád tanár úr által posztolt eseményeket, látom a versenyeken győztes vagy helyezést elért diákok és diákcsapatok felszabadult örömét, a sziporkázó kísérletekről készült felvételeket, a bensőséges mester-tanítvány viszony megannyi jelét adó rövid párbeszédeket. Ámulattal figyelem, hogy milyen messzire lehet eljutni ennyi rengeteg munkával, s hogy hogyan térül meg az okosan befektetett energia.
A tábor gazdag programját olvasva nyilvánvaló, hogy a színvonalat ismét az előadók és foglalkozásvezetők szakmai előélete, tapasztalata garantálja. Azonban nagyon örülök annak, hogy a szervezők kitűnő arányérzékkel vegyítették a munkát a kikapcsolódással, a tanulást az egyéb hasznos időtöltéssel. Nyilván ők is emlékeznek a költő szavára: „…jó szóval oktasd, játszani is engedd szép, komoly fiadat!” Tudjuk, ez a tábor olyan diákokat fogad, akik nemcsak a látványos kísérletekben, de a diáktársaik számára gyakran bevehetetlen erődnek bizonyuló egyenletek és számolási feladatok megoldásában, az absztrakt fogalmak és összefüggések megértésében is örömet találnak. Mindemellett nagyon fontos az, hogy a tábor alatt egyéb pozitív élmények is érjék őket, hogy a sokféle program során másokkal és a világ teljességével is ismerkedjenek. Hogy bizonyíthassanak és befogadhassanak, részévé válva egy különleges közösségnek: a kémikusok nagy társadalmának, akik fél szavakból, sőt vegyjelekből is értik egymást…
[bookmark: _GoBack]Csak az tudja elképzelni, hogy mennyi izgalommal és fáradsággal járhat egy ilyen háromnapos program előkészítése ennyi ember számára, aki szervezett már valamilyen nagyobb eseményt. Hálásan köszönöm azoknak a kollégáknak, akik hagyományt teremtve, évről évre vállalják ezt a feladatot. Hiszem, hogy a tehetséggondozás a tanár egyik legfontosabb és legörömtelibb feladata, Sok nehézségen átsegítheti az embert még akkor is, ha néha hatalmas erőfeszítést igényel. Remélem, hogy azon kollégák számára, akik ezt hivatásuknak tekintik, az egész Kárpát-medencében támaszt jelent és segítséget nyújt az MKE Kémiatanári Szakosztálya. Amíg ilyen tanárok dolgoznak közöttünk, addig nincs veszve a kémiatanítás ügye. S addig lesznek olyan fiatalok is, akik meglátják, megértik és megélik a kémia szépségét. Jó munkát és nagyon kellemes időtöltést kívánok mindenkinek!

